I august meldte Sæby Fiskeindustri ud, at de efter en gensidig aftale stoppede samarbejdet med direktør Henrik Mikkelsen. Det skete efter en periode med strejke på virksomheden, hvor 130 medarbejdere nedlagde arbejdet på grund af utilfredshed med ledelsen. Sæby Fiskeindustris bestyrelsesformand, Hans Jørgen Kaptain, ville dog ikke kommentere på, om fratrædelsen havde sammenhæng med utilfredsheden fra medarbejdernes side. Nu er manden, der skal tage over efter Henrik Mikkelsen, fundet. Det bliver den 55-årige Claus Boll Christensen, der kommer fra en stilling som fabrikschef på Amanda Seafoods i Frederikshavn. Det skriver Sæby Fiskeindustri i en pressemeddelelse. Her fortæller bestyrelsesformanden, at der har været stor interesse for stillingen, og at han glæder sig over at have fundet en erfaren leder, der har et godt kendskab til fiskeindustrien, og som har arbejdet med makrelproduktion i mange år. Claus Boll Christensen begynder på Sæby Fiskeindustri senest 1. januar 2018.

Referat:
Fiskevirksomheden har nu fundet afløseren for den tidligere direktør, Henrik Mikkelsen.